Var (Şair Məmmədhüseyn)
Süzdür ala gözü, al bu canımı,
Neçə ki, dünyada gəlhagəlin var.
Yaxşı günün, xoş dövranın xanımı,
Qürrələnmə çox da incə belin var.

Fani dünya neçəsini ağladıb,
Neçəsini çaylar kimi çağladıb.
Tanrım səni bu camalda yaradıb,
Heyif olsun bircə yaman dilin var.

Məmmədhüseyn intizarın xəstəsi,
Sənin kimi qəlbidarın xəstəsi,
Ver dəstinə, bağda barın xəstəsi,
Mən də deyim: – Nə şəfalı əlin var.
XIX əsrin qoşmaları